MACO เผย H2/58 นำเทคโนฯช่วยผลิตสื่อ-รุกงาน Event ดันรายได้เข้าเป้า
MACO เผย H2/58 นำเทคโนฯช่วยผลิตสื่อ-รุกงาน Event ดันรายได้เข้าเป้า
4 ส.ค. 2558

นายนพดล ตัณศลารักษ์ ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า ภาพรวมอุตสาหกรรมสื่อโฆษณาในครึ่งปีหลังเชื่อว่ายังอยู่ในภาวะทรงตัว อย่างไรก็ตามมองว่ายังมีโอกาสผลักดันรายได้ให้เติบโตได้ตามเป้าหมาย
ทั้งนี้ บริษัทฯ มีแผนนำเทคโนโลยีเข้ามาช่วยในการผลิตสื่อโฆษณานอกที่อยู่อาศัยเพิ่มขึ้นเพื่อรองรับการแข่งขันที่รุนแรง ขณะเดียวกันยังมีแผนขยายสื่อโฆษณาบนถนนเพิ่มเติม รวมถึงจะเข้าไปรับงานสื่อประเภท Event รองรับการใช้จ่ายเม็ดเงินที่คาดว่าในครึ่งปีหลังจะมีเพิ่มขึ้น แม้ภาพรวมอุตสาหกรรมสื่อโฆษณานอกที่อยู่อาศัยจะไม่หวือหวามากนัก แต่มองว่า MACO ยังมีโอกาสสร้างรายได้ให้เติบโตได้ตามเป้าหมายที่วางไว้อย่างแน่นอน
สำหรับผลการดำเนินงานในไตรมาส 2/58 (เมษายน-มิถุนายน) บริษัทฯ มีกำไรสุทธิ 43.46 ล้านบาท หรือเพิ่มขึ้น 43% เมื่อเทียบกับช่วงเดียวกันของปีก่อน และมีรายได้รวม 173.14 ล้านบาท เพิ่มขึ้น 18% เมื่อเทียบกับงวดเดียวกันของปีที่ผ่านมา
ปัจจัยการเติบโตของผลการดำเนินงานในช่วงไตรมาส 2/58 นั้น มาจากลูกค้าให้ความสนใจซื้อสื่อโฆษณาบิลบอร์ดของ MACO เพิ่มขึ้น ประกอบกับสื่อโฆษณาบิลบอร์ดนั้นไม่มีต้นทุนในการดำเนินงานมากนักทำให้บริษัทฯ สามารถบริหารจัดการที่มีประสิทธิภาพ เพื่อผลักดันกำไรสุทธิจากการดำเนินงานได้เติบโตได้อย่างโดดเด่น ขณะเดียวกัน VGI ที่เป็นตัวแทนขายสื่อโฆษณาบนถนน (Street Furniture) และสื่อบริเวณขนส่งและยานพาหนะ (Transit) ที่ช่วยให้บริษัทฯ มีรายได้ที่แน่นอนเข้ามาช่วยหนุนผลการดำเนินงานในไตรมาสดังกล่าว
จากผลการดำเนินงานในไตรมาส 2/58 ส่งผลให้ภาพรวมผลการดำเนินงานใน 6 เดือนแรก บริษัทฯ มีกำไรสุทธิ 85.26 ล้านบาท เพิ่มขึ้น 14.86% เมื่อเทียบกับช่วงเดียวกันของปีก่อนและมีรายได้รวม 340.17 ล้านบาท เพิ่มขึ้น 5.9% เมื่อเทียบกับช่วงเดียวกันของปีที่ผ่านมา